DA Den Europæiske Unions Tidende CE 88/346

(2004/C 88 E/0353)

SKRIFTLIG FORESPØRGSEL E-1294/03

af José Ribeiro e Castro (UEN) til Kommissionen

(7. april 2003)

Om: Venezuela – en demokratisk løsning på krisen

I henhold til den aftale, der er blevet indgået mellem præsident Chávez og oppositionen i Venezuela, og som er kommet i stand takket være et initiativ fra USA's tidligere præsident, Jimmy Carter, skal der vælges mellem en ud af to løsninger på konflikten mellem de to parter: Der skal enten gennemføres en ændring af forfatningen, som begrænser præsidentens beføjelser, eller der skal afholdes en folkeafstemning om ophævelse af mandatet.

For Jimmy Carter vil forfatningsændringen være det hurtigste og det lettest gennemførlige alternativ. Den anden mulighed, nemlig en folkeafstemning, som er indeholdt i den gældende forfatning, vil kunne afholdes den 19. august, når præsident Chávez har siddet halvdelen af sin embedsperiode. Præsidenten går selv ind for den sidste løsning.

Forhandlingerne foregår stadig.

Ifølge medierne har Rafael Alonso, som er medlem af bestyrelsen for Coordinadora Democrática, kritiseret, at præsident Chávez, som efter at have lovet at respektere folkets vilje den 19. august og endog at have kritiseret oppositionen for dens utålmodighed, i sin seneste fjernsynstale har slået fast, at han agter at sidde sin embedsperiode ud indtil 2006.

Kommissionen bedes derfor svare på følgende:

— hvilke oplysninger har den om forhandlingerne?

— hvilke skridt har den taget, især i forholdet til Venezuelas præsident, for at finde en løsning på krisen, som rammer hele det venezuelanske samfund, på en sådan måde, at et af de to alternativer tages i anvendelse, og en demokratisk løsning findes?

Svar afgivet på Kommissionens vegne af Christopher Patten

(15. maj 2003)

Siden forhandlingerne mellem repræsentanterne for Venezuelas regering og »Coordinadora Democrática« (den organiserede opposition) indledtes den 8. november 2002, er der indgået to aftaler. Den første var pagten mod vold, der blev indgået i februar 2003. Den anden aftale blev forelagt af mægleren fra Organisationen af Amerikanske Stater (OAS) den 11. april 2003 og skulle undertegnes den 22. april 2003. Denne »præliminære aftale« går i retning af en folkeafstemning, som kan medføre, at præsident Chávez' mandat ophæves i henhold til forfatningen, så snart halvdelen af hans embedsperiode er udløbet den 19. august 2003. Det ser ud til, at oppositionen er parat til at undertegne aftalen, men regeringen har foreslået visse ændringer. Undertegnelsen af aftalen er udsat. Regeringen presses dog internationalt, frem for alt af medlemmer af den såkaldte »Group of Friends«, til at godkende og undertegne aftalen.

Den væsentligste uenighed under forhandlingerne om denne »præliminære aftale« har drejet sig om, hvorvidt den siddende præsident kan deltage i de kommende valg, hvis hans mandat skulle blive ophævet ved folkeafstemningen. Et oppositionsparti har anmodet højesteret om en redegørelse, men domstolen har endnu ikke truffet afgørelse.

Den »præliminære aftale« omfatter de internationale aktørers rolle og nævner FN's udviklingsprogram, Carter Center og OAS som internationale garanter. »Group of Friends« har udtrykt tilfredshed med den seneste udvikling og vil beredvilligt bistå i den fremtidige proces.

Kommissionen og medlemsstaterne følger meget opmærksomt situationen i Venezuela. Eftersom EU er bekymret over den tydelige opdeling af samfundet mellem tilhængere og modstandere af præsident Chávez, har den i forskellige udtalelser (oktober og december 2002, januar 2003) udtrykt sin fulde støtte til OAS og »Group of Friends« for at lette en national dialog mellem regeringen og »Coordinadora Democrática« samt andre vigtige samfundssektorer. EU har understreget behovet for en fredelig, demokratisk og konstitutionel løsning på krisen. To medlemsstater (Spanien og Portugal) er medlemmer af »Group of Friends«.

Kommissionen støtter desuden OAS finansielt i arbejdet med at lette den igangværende dialog mellem parterne og gennemførelsen af eventuelle aftaler på tre hovedområder: frie og fair valg, oprettelse af en sandhedskommission, der skal undersøge begivenhederne i april 2002, og afvæbning af civilbefolkningen. Kommissionen er også rede til at sende en valgundersøgelsesgruppe i tilfælde af, at vælgerne skulle blive spurgt, og Venezuelas regering anmoder herom.